Mediaverklaring: Solidariteit Helpende Hand skep toekoms vir kinders met Borg ŉ Kind-projek - Solidariteit Helpende Hand
leftnews » Mediaverklaring: Solidariteit Helpende Hand skep toekoms vir kinders met Borg ŉ Kind-projek	Do22
Mediaverklaring: Solidariteit Helpende Hand skep toekoms vir kinders met Borg ŉ Kind-projek
Gepubliseer deur Juanita Du Preez op Mrt 22, 2012 in leftnews, Mediaverklarings | Mediaverklaring
Solidariteit Helpende Hand skep toekoms vir kinders met Borg ŉ Kind-projek Solidariteit Helpende Hand het vanjaar die Borg ŉ Kind-projek bekendgestel wat reeds volstoom by die ongeveer 120 landswye takke aan die gang is.
Die doel van die projek is om aan kleuters en kinders wat die potensiaal het om graad 12 of ŉ naskoolse kwalifikasie te behaal of direk na skool te gaan werk, geleenthede te bied om hul potensiaal te verwesenlik wat hulle andersins nie sou kon doen nie vanweë hul moeilike maatskaplike omstandighede.
“Helpende Hand volg ŉ beleid van opheffing-deur-opleiding as ŉ langtermynoplossing vir die armoedeprobleem,” sê dr Danie Brink, die uitvoerende hoof van Helpende Hand. “As ons terugkyk na die verlede is daar baie voorbeelde van hoe die bydrae van ŉ bevoorregte persoon ŉ algehele verandering in die lewe van ŉ behoeftige kind teweeggebring het. Die doel van die Borg ŉ Kind-projek is soortgelyk daaraan. As die armoedesiklus verbreek kan word, kan ŉ kind ŉ selfstandige, onafhanklike, verantwoordelike individu word.”
Deur die projek kan Helpende Hand-takke behoeftige kleuters help om graad R by te woon sodat hulle skoolgereed is wanneer hulle met graad een begin en dus nie hul skoolloopbaan met ŉ agterstand afskop nie. Verder help die projek verhoed dat leerders skool vroeg verlaat weens moeilike huislike omstandighede.
Die projek maak deel uit van Helpende Hand se waardeketting wat voorskoolse dienste, dienste aan skoolkinders en hulpverlening ten opsigte van naskoolse opleiding behels. Die beoogde uiteinde van die Borg ŉ Kind-projek is dat beurse beskikbaar gestel word aan jongmense wat potensiaal toon en wat wil gaan studeer.